CELEX: 62017TN0335
Language: el
Date: 2017-05-30 00:00:00
Title: Υπόθεση T-335/17: Προσφυγή της 30ής Μαΐου 2017 — Help — Hilfe zur Selbsthilfe κατά Επιτροπής

24.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 239/59
            
         Προσφυγή της 30ής Μαΐου 2017 — Help — Hilfe zur Selbsthilfe κατά Επιτροπής
   (Υπόθεση T-335/17)
   (2017/C 239/71)
   Γλώσσα διαδικασίας: η γερμανική
   
      Διάδικοι
   
   
      Προσφεύγον: Help — Hilfe zur Selbsthilfe e.V. (Βόννη, Γερμανία) (εκπρόσωποι: V. Jungkind και P. Cramer, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την από 21 Μαρτίου 2017 απόφαση της καθής [Ares(2017)1515573], με την οποία ανακτάται τμήμα της ενισχύσεως που καταβλήθηκε για την υλοποίηση του προγράμματος ανθρωπιστικής βοήθειας «Food Security Promotion for very food insecure farming households in Zimbabwe» (ECHO/ZWE/BUD/2009/02002), το οποίο ανέρχεται στο ποσό των 643 627,72 ευρώ, καθώς και τo στηριζόμενo στην εν λόγω απόφαση χρεωστικό σημείωμα της 7ης Απριλίου 2017 (αριθ. 3241705513), με το οποίο η καθής ζήτησε να της καταβληθεί η πρώτη δόση ύψους 321 813,86 ευρώ, καθώς και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, το προσφεύγον προβάλλει τρεις λόγους ακυρώσεως.
   
               1.
            
            
               Πρώτος λόγος: Οι προσαπτόμενες από την καθής ενέργειες δεν συνιστούν παραβίαση ουσιαστικού δικαίου
               
                           —
                        
                        
                           Οι προσαπτόμενες από την καθής ενέργειες του προσφεύγοντος στο πλαίσιο της συνάψεως δύο συμβάσεων με αντικείμενο την παράδοση γεωργικών προϊόντων δεν αντιβαίνουν σε δεσμευτικούς κανόνες ουσιαστικού δικαίου που διέπουν τη διεξαγωγή διαγωνισμών στο πλαίσιο ανθρωπιστικών προγραμμάτων. Ειδικότερα, οι ενέργειες αυτές συνάδουν με τις υποχρεωτικές αρχές συνάψεως δημοσίων συμβάσεων κατ’ άρθρον 184, παράγραφος 1, των κανόνων εφαρμογής των δημοσιονομικών κανόνων της ΕΕ του 2009 και κατ’ άρθρον 2, παράγραφος 3, των κανόνων και διαδικασιών (Rules and Procedures) που καθορίζονται στο παράρτημα IV της συμφωνίας-πλαίσιο εταιρικής σχέσεως του 2008 για τη συνεργασία της ΕΕ με μη κυβερνητικές οργανώσεις στον τομέα της ανθρωπιστικής βοήθειας.
                        
                     
                           —
                        
                        
                           Επιπλέον, οι προσαπτόμενες ενέργειες δεν αντιβαίνουν στην υποχρέωση έγγραφης τεκμηριώσεως κατ’ άρθρον 23, παράγραφος 4, των γενικών διατάξεων του παραρτήματος ΙΙ της συμφωνίας-πλαίσιο εταιρικής σχέσεως.
                        
                     
         
               2.
            
            
               Δεύτερος λόγος: Απουσία άλλων λόγων ανακτήσεως
               
                           —
                        
                        
                           Δεν συντρέχουν ούτε άλλοι λόγοι που να δικαιολογούν την ανάκτηση της οικονομικής ενισχύσεως. Ειδικότερα, τα παραγγελθέντα προϊόντα παραδόθηκαν από την επιλεγείσα από το προσφεύγον επιχείρηση εμπροθέσμως, καθ’ ολοκληρίαν και σε καλή ποιότητα. Επιπλέον, το προσφεύγον υλοποίησε το πρόγραμμα ανθρωπιστικής βοήθειας επιτυχώς, πράγμα που επιβεβαιώθηκε από συνολικά τέσσερις ανεξάρτητους ελέγχους τρίτων.
                        
                     
                           —
                        
                        
                           Δεν στοιχειοθετείται αξιόποινη συμπεριφορά των εμπλεκομένων συνεργατών του προσφεύγοντος. Η Εισαγγελία της Βόννης δεν κίνησε ποινική δίωξη διότι δεν υπήρχαν επαρκείς ενδείξεις περί διαπράξεως ποινικού αδικήματος.
                        
                     
         
               3.
            
            
               Τρίτος λόγος (επικουρικώς προβαλλόμενος): Παράλειψη ασκήσεως της διακριτικής ευχέρειας και παραβίαση της αρχής της αναλογικότητας
               
                           —
                        
                        
                           Η καθής εξέδωσε την απόφαση περί ανακτήσεως της χορηγηθείσας οικονομικής ενισχύσεως θεωρώντας εσφαλμένως ότι δεσμευόταν από υποχρεωτική σύσταση της Ευρωπαϊκής Υπηρεσίας Καταπολεμήσεως της Απάτης (OLAF). Τούτο συνιστά παράλειψη ασκήσεως διακριτικής ευχέρειας εκ μέρους της καθής, η οποία καθιστά την ανάκτηση παράνομη.
                        
                     
                           —
                        
                        
                           Η ανάκτηση ολόκληρου του επιμέρους ποσού των 643 627,27 ευρώ είναι παράνομη επίσης λόγω παραβιάσεως της αρχής της αναλογικότητας κατ’ άρθρον 5, παράγραφος 4, ΣΛΕΕ. Η ανάκτηση αυτή υπερβαίνει το αναγκαίο μέτρο για την εκπλήρωση του σκοπού της προστασίας του προϋπολογισμού και είναι δυσανάλογη προς την προκύπτουσα εξ αυτής επιβάρυνση του προσφεύγοντος, ιδίως λαμβανομένης υπόψη της επιτυχούς υλοποιήσεως του προγράμματος ανθρωπιστικής βοήθειας.